
ЗАМЕСТНИК-КМЕТ „ЗДРАВЕОПАЗВАНЕ, СОЦИАЛНИ ДЕЙНОСТИ И СПОРТ“, 

Относно: Увеличаване на капацитета на Център за социална рехабилитация и интеграция на лица пострадали от насилие, финансиран като държавно делегирана дейност 

 
УВАЖАЕМИ ОБЩИНСКИ СЪВЕТНИЦИ,

С протокол № 52 от 13.09.2011 г. т.14 е взето решение на Общински съвет Бургас, за разкриване на Център за социална рехабилитация и интеграция на лица пострадали от насилие, като делегирана държавна дейност.
Със Заповед № РД01-224/16.02.2012 г. на Изпълнителния директор на Агенцията за социално подпомагане е определено откриването на Център за социална рехабилитация и интеграция, считано от 01.01.2012 г. с капацитет 15 места. 
На основание чл. 37, ал.1 от Правилника за прилагане на Закона за социално подпомагане, Кметът на Община Бургас е провел конкурс за възлагане управлението на социалната услуга и на основание чл.39а, от Правилника за прилагане на Закона за социално подпомагане е сключил договор с изпълнител, считано от 16.05.2018 г. Срокът на договора е за 5 /пет/ години.
За доставчик е избрано сдружение Асоциация „Деметра”. 
Център за социална рехабилитация и интеграция на лица пострадали от насилие, община Бургас осъществява психо-социална и правна защита на пострадали от насилие. Консултативният център е интегриран комплекс от социални услуги, които се предоставят краткосрочно и дългосрочно, и включват: социални, правни консултации, индивидуални психологически и фамилни консултации, оценка, планиране и управление на случай, посредничество с институции и социални системи, обучения за придобиване на базови поведенчески умение, програми образование и професионално обучение и ориентиране, изготвяне и осъществяване на индивидуални и групови корекционни програми и програми за социално включване. 
Основната цел на услугата Център за социална рехабилитация и интеграция на лица пострадали от насилие /ЦСРИ/ е да предложи компетентна и професионална консултативна помощ на лица, жертви на насилие.

Капацитетът на ЦСРИ към този момент е 15 лица, което е напълно недостатъчно предвид това, че за периода на предоставяне на услугата, а именно от началото на 2012 година до настоящия момент, помощ и съдействие от специалистите в Центъра са потърсили 956 пострадали от домашно насилие. Тенденцията за увеличаване на броя на пострадалите от домашно насилие е трайна през последните години, като по данни на неправителствени организации всяка четвърта жена в страната е претърпяла насилие под различна форма – физическо, сексуално, психическо, поставяне в икономическа зависимост. В настоящия момент финансовите средства, предоставени за грижа и подкрепа на целевата група са напълно недостатъчни да обезпечат компетентната помощ за всички нуждаещи се от нея. Предвид изложеното и нарасналата потребност за този тип социална услуга се налага увеличаване на капацитета на Център за социална рехабилитация и интеграция на лица пострадали от насилие на 25 лица. 

            На основание чл.21, ал.1, т.23 и ал.2 от Закона за местното самоуправление и местната администрация, чл.36в, ал.3, т.1 във връзка с чл. 36в, ал.1, т.1 Правилника за прилагане на закона за социално подпомагане, предлагам Общинския съвет да вземе следното
Р Е Ш Е Н И Е:

Считано от 01.01.2020 г., променя капацитета от 15 на 25 лица на социалната услуга Център за социална рехабилитация и интеграция на лица, пострадали от насилие, гр. Бургас. Средствата за осъществяване дейността на социалната услуга, с увеличен капацитет, са за сметка на финансиране, като делегирана държавна дейност от Централния бюджет на Република България по Стандартите за делегирани от държавата дейности.
Приложения: 

1. Копие на Заповед № РД01-224/16.02.2012 г. на Изпълнителния директор на Агенцията за социално подпомагане.
2. Копие на договор за управление на социална услуга в общността № 46- 00-20/1/16.05.2018 г.
3. Копие на предложение от сдружение Асоциация „Деметра” с Вх. 46-00-20/08.03.2019 г.
4. Копие на годишен отчет  за дейността на Център за социална рехабилитация и интеграция на лица, пострадали от насилие за периода 01.01.2017 г.  – 31.12.2017 г.
5. Копие на годишен отчет  за дейността на Център за социална рехабилитация и интеграция на лица, пострадали от насилие за периода 01.01.2018 г.  – 31.12.2018 г.
Д-р  ЛОРИС МАНУЕЛЯН 

Заместник-кмет “Здравеопазване, социални дейности и спорт“

